zokk ta' si ġ ra jistgħu jsiru eluf ta' sulfarini. Zokk ta' sulfarina wieħed jista' jqabbad nar li jeqred eluf ta' sigar. Zokk ta' sulfarina wieħed jista' jqabbad nar li mhux la kemm jintefa malajr. Fid-dinja hekk ġara dan l-aħħar, zokk ta' sulfarina wieħed qaddad fjamma kbira. Qiegħed nirreferi għall-karikatura ta' Mawmettu, li dan l-aħħar deheret f' ġurnal ewropew. Din wasslet għal rabja ta' għadd ta' nies ta' twemmin musulman li ħassewhom inġurjati biha. Rajna xeni mill-iktar koroh. Xeni ta' nirien ta' ambaxxati. Smajna bil-qtil ta' Dun Andrea Santoro fit-Turkija. Rajna protesti. U dan kollu beda minn zokk ta' sulfarina wieħed. Irridu ngħidu li l-Kristjani huma aktar tolleranti fejn tidħol ir-reliġjon. Rajna films fejn Ġesu Kristu kien irredikoltat. E-mails li jiddieħqu bil-mexxejja tal-Knisja Kattolika iduru madwar id-dinja kuljum. Ċajt dwar il-qaddisin nisimgħu wkoll. Iżda l-musulmani huma differenti minna. Għal bosta snin ħdimt ma' nies ta' twemmin islamiku u nista' ngħid li l-parti l-kbira minnhom huma nies twajbin u ċajtiera, biss fejn tidħol ir-reliġjon ma hemmx ċajt. Għandhom rispett kbir lejn il-profeti u għalihom Ġesu huwa profeta kbir. Dak li ġara dan l-aħħar jiem żgur li ma jistax jiġġeneralizza u jitfa' lil kulħadd f' qoffa waħda. Jista' jkun li wara d-dimostrazjonijiet li saru kien hemm in-nuqqas ta' tolleranza reliġjuża jew jista' jkun is-sens qawwi ta' patrijottiżmu reliġjuż. Hu x' inhu il-problema telgħet għal waħda politika. Jekk isir bojkot lil xi pajjiż ta' l-unjoni ewropeja jolqot lill-pajjiżi msieħba l-oħra kollha. Anke pajjiżna jintlaqat b' xi mod jew ieħor. Ma rridx inħalli moħħi jiġri bija u mmur fi żmien il-kruċjati jew fi żmien l-assedju l-kbir, iżda sitwazjoni bħal din li ninsabu fiha għandha għax tħasseb u tiftaħ għajnejn min huwa responsabbli. Hemm bżonn ta' djalogu! Mhux faċli imma lanqas huwa impossibli, fejn hemm ir-rieda dejjem hemm triq li twassal. Nafu li jeżistu pajjiżi li għandhom armi li jistgħu jeqirdu d-dinja. Nafu li xi pajjiżu għandhom għajnejhom miftuħin beraħ fuq pajjiżi oħra u ma' l-inqas pass lesti jieħdu azzjoni. Nispera li ma tkunx ir-reliġjon li tagħti bidu għal iktar konflitti. Wara kollox it-tliet religjonijiet monoteisti, jiġifieri li jemmnu f' Alla wieħed, li huma l-Ġudeiżmu, l-Kattoliċiżmu u l-Islam, jaduraw lill-istess Alla. Allura kif nistgħu niġġieldu f' isem Alla ma' min jemmen fl-istess Alla tagħna? Sulfarina waħda tat il-bidu għan-nar, nispera li din il-fjamma tintefa mill-aktar fiss possibli qabel ma tinbidel f' ħuġġieġa li tkun diffiċli li tintefa' u meta tintefa' tħalli warajha ħsarat kbar. B' rieda tajba nistgħu naslu. Veru mhux faċli imma xejn ma huwa impossibli.
Sulfarina